**Obavijest učenicima i roditeljima**

**o načinu organiziranja nastave na početku**

**školske godine 2020./2021.**

U skladu s Uputama za sprječavanje i suzbijanje epidemije COVID-19 vezano za rad predškolskih ustanova, osnovnih i srednjih škola u školskoj godini 2020./2021. (dostupno na poveznici: <https://www.hzjz.hr/wp-content/uploads/2020/03/Upute_vrtici_i_skole_24_08_2020_HZJZ-1.pdf>.), uvažavajući pedagoške i  organizacijske mogućnosti, donijeli smo sljedeće odluke:

**Dolazak u školu / Odlazak iz škole**

Nastava će se odvijati u dvije smjene koje će se tjedno izmjenjivati.

Prvoga tjedna u prijepodnevnu smjenu dolaze sljedeći razredni odjeli:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 1.a, | 1.a/1, | 1.b, | 1.b/1, | 1.c, | 1.c/1, | 1.d, | 1.d/1, | 1.e, |
| 3.a, | 3.a/1, | 3.b, | 3.c. |  |  |  |  |  |

U poslijepodnevnu smjenu dolaze učenici sljedećih razrednih odjela:

|  |  |  |  |  |  |  |  |
| --- | --- | --- | --- | --- | --- | --- | --- |
| 2.a, | 2.a/1, | 2.b, | 2.b/1, | 2.c, | 2.c/1, | 2.d, | 2.e, |
| 3.b/1, | 3.c/1, | 3.d, | 3.e, |  |  |  |  |
| 4.a, | 4.a/1. |  |  |  |  |  |  |

Prvog dana učenici će imati 4 nastavna sata (2 sata razrednika i 2 sata nastavnog predmeta razrednika). Prijepodnevna smjena prvoga dana traje od 7:00h do 10:20h, a poslijepodnevna smjena od 13:10h do 16:30h. Sljedećih dana nastava će se odvijati prema rasporedu sati koji će učenici dobiti prvoga dana nastave.

Učenici će ulaziti u školu i izlaziti iz škole na tri ulaza prema unaprijed definiranom rasporedu.

Učenici su dužni pri ulasku u školu pridržavati se preporučenog razmaka od 2 m. Pri ulasku svaki učenik mora dezinficirati ruke, a potplat cipela obrisati o dezinfekcijsku barijeru. Odlazak iz škole će biti proveden na isti način i istim putem.

Učenike će prvoga dana prozvati razrednici pojedinih razrednih odjela i provesti do za njih određenog ulaza u školu.

Učeniku se mora izmjeriti tjelesna temperaturu svakog dana prije dolaska u školu. Nije dozvoljen dolazak učeniku s povišenom temperaturom. Molimo roditelje da u slučaju povišene tjelesne temperature učenika odvedu obiteljskom liječniku te obavijeste razrednika.

Ako učenik razvije simptome COVID infekcije tijekom boravka u ustanovi, razrednici/nastavnici odmah obavještavaju roditelje, koji u najkraćem roku moraju doći po dijete.

**Ulazak nepoznatih osoba u školu**

Prema uputama ulazak nepoznatih osoba u ustanovu je zabranjen ukoliko nije unaprijed telefonski dogovoren dolazak sa zaposlenikom. Ne dopušta se ulazak drugih osoba u prostor škole u svrhu dostave hrane u prostorije u kojima učenici borave.

Na ulazu u školu će dežurni nastavnik ili dežurno osoblje upisivati evidenciju dolaska i odlaska.

**Redovna nastava**

Svaki razredni odjel će biti smješten u jednu učionicu u kojem će se za njih održavati gotovo cjelokupna nastava i neće biti premještanja iz učionice u učionicu (osim u slučaju nastave stranih jezika). Učionice su dodijeljene prema njihovoj veličini i brojnosti učenika razrednog odjela. Ovisno o brojnosti razreda, učenici će sjediti sami u klupi i neće mijenjati mjesto koje će im biti određeno ili će u slučaju brojnijih razreda učenici nositi zaštite maske. Učenička mjesta u manje brojnim razredima su na dovoljnom razmaku tako da učenici neće morati nositi zaštitne maske , osim ako to žele ili im je liječnik preporučio zbog njihova zdravstvenog stanja. Nošenje maski će biti obavezno za vrijeme velikih odmora prilikom kretanja učenika hodnicima škole, kao i prilikom ulaska i izlaska iz školske zgrade.

Učionice će se redovito prozračivati te dezinficirati poslije svake smjene i prilikom korištenja učionice stranih jezika.

Sukladno preporuci, većina nastave u će biti će oblikovana u dvosate. Na taj način smanjuje se broj učitelja koji u jednom danu ulaze u razred.

Kako je i preporučeno, za lijepa vremena nastavnici tjelesne i zdravstvene kulture će izvoditi učenike u školsko dvorište radi tjelovježbe.

**Dopunska i dodatna nastava i izvannastavne aktivnosti**

Dodatna i dopunska nastava i izvannastavne aktivnosti će biti provođene u nastavi na daljinu u aplikaciji MS Teams na način da će biti formirani timovi predmeta i nastavnika koji je nositelj aktivnosti. Vrijeme izvođenja nastave učenici će dogovoriti s predmetnim nastavnikom.

**Školski odmori**

Prema uputama učenici različitih razrednih odjela ne smiju doći u fizički kontakt, stoga ćemo izostaviti male odmore na školskom hodniku. Učenici će se odmarati u svojoj učionici. Učenici će na velike odmore izlaziti u pratnji nastavnika prema unaprijed određenom protokolu ulaska u školu i izlaska iz iste. Škola će se zaključavati 2 minute nakon zvonjenja za kraj odmora. Učenici neće biti puštani u prostor škole nakon tog vremena.

Učenike se tijekom nastavnoga sata neće puštati na toalet, osim u slučaju zdravstvenog problema o kojem je potvrdu školskog obiteljskog liječnika potrebno donijeti razredniku koji će evidentirati u e-dnevnik.

Pri odlasku na toalet učenici moraju poštivati razmak i ograničenje broja osoba koje u njemu mogu istovremeno biti.

**Praktična nastava u školi i Praktična nastava u radnom procesu**

Prema uputama Školski restoran Akademac i Školski frizerski salon će biti zatvoreni za javnost. Praktična nastava u školi će se izvoditi prema rasporedu. Praktična nastava u radnom procesu je organizirana na način da će dio učenika pojedinog razrednog odjela izvoditi u školi, a dio razreda u gospodarskom subjektu pridržavajući se propisanih epidemioloških mjera. Kada se praktična nastava izvodi kod poslodavaca, učenici će biti raspoređeni na način da u isto vrijeme u gospodarskom objektu ne bude veći broj učenika istoga razrednog odjela ili različitih godina obrazovanja, pogotovo ako se radi o manjim gospodarskim subjektima, o čemu će biti zaduženi nastavnici za praćenje učenika na praktičnoj nastavi.

**Održavanje higijene**

Pojedine učionice i toaleti će imati sapun i ubruse. Vrlo je važno održavati higijenu ruku u trenutnim epidemiološkim uvjetima. Škola će nabaviti zaštitne maske za sve učenike koje će biti podijeljene učenici prvoga dana nastave.

**Prijevoz učenika**

Za učenike koji se prevoze javnim prijevozom, postupa se skladno Preporukama za rad u djelatnosti prijevoza putnika autobusima tijekom epidemije koronavirusa (COVID-19), dostupno na <https://www.hzjz.hr/wp-content/uploads/2020/03/Medjuzupanijski-kopneni-domaci-prijevoz..pdf> *.* Učenici trebaju **izbjegavati gužve, okupljanje na stajalištima** autobusa te češće pranje ruku.

Učenici se prilikom javnog prijevoza trebaju pridržavati posebnih epidemioloških mjera. Učenici putnici su obavezni u autobusu nositi masku, držati fizički razmak tako da sjede jedan iza drugoga te da su udaljeni od učenika drugih razrednih odjela koliko je to moguće.

Nije dozvoljeno puštanje učenika s nastave zbog prijevoza jer je raspored zvonjenja usklađen voznom redu autobusnih prijevoznika.

**Roditeljski sastanci i individualne informacije**

Dolazak roditelja u školsku ustanovu je dozvoljen samo u slučaju dovođenja učenika s teškoćama. U slučaju potrebe kontakta i dolaska u tajništvo, ili kod ravnatelja, molimo Vas da se telefonski najavite.

Roditeljski sastanci planirat će se uz korištenje digitalne opreme za komunikaciju na daljinu. U iznimnim situacijama sastanci su mogući i na otvorenom. Prvi roditeljski sastanci, kao i informativni razgovori će se, prema odluci razrednika, održati u dvorištu škole ili kao i na kraju protekle školske godine, telefonom, e-mailom ili dogovorenim načinom komunikacije.

**Učenici sa zdravstvenim teškoćama**

Roditelji koji smatraju da njihova djeca ne mogu pohađati nastavu u ovim uvjetima sukladno napisanim uputama jer imaju zdravstvene poteškoće zbog kojih su direktno ugroženi, moraju se obratiti liječniku obiteljske medicine:

"*Za svaku izrazito vulnerabilnu osobu (djelatnik i dijete/učenik) ili osobu koja dijeli kućanstvo s izrazito vulnerabilnom osobom, potrebno je pojedinačno razmotriti situaciju uzimajući u obzir aktualnu epidemiološku situaciju. Odluku o tome donosi liječnik primarne zdravstvene zaštite kao i o eventualnim drugim posebnim mjerama zaštite poput nošenja maske i sl. (pedijatar, liječnik obiteljske medicine, te za učenike kod izostanaka duljih od mjesec dana liječnik školske medicine)."*

Škola će prilagoditi rad s tim djetetom, ovisno o dobivenoj preporuci liječnika.

**Cilj ovih mjera i posebne organizacije nastave je što više spriječiti širenje virusa Covid-19 i zaštititi sve dionike obrazovnog sustava od moguće zaraze. Ističemo važnost odgovornog ponašanja svih - nastavnika i djelatnika škole, učenika i roditelja. Posebno apeliramo na roditelje učenika da svojoj djeci objasne važnost odgovornog ponašanja i pridržavanja mjera i u školi, ali i izvan škole. Odgovorno ponašanje izvan škole također je uvjet da ove i sve druge mjere imaju smisla. One neće imati smisla ako se zbog neodgovornog ponašanja učenika ili njihovih roditelja izvan škole neki učenik zarazi i zbog toga cijeli njegov razred bude morao u samoizolaciju.**

Sve dodatne informacije i upute roditelji će moći dobiti na roditeljskim sastancima od razrednika.

Zahvaljujem Vam na razumijevanju naših napora da organiziramo rad škole na učinkovit i siguran način. Molim vas za strpljenje i suradnju u provođenju nastave u ovim izmijenjenim i otežanim uvjetima.

S poštovanjem,

v.d. Ravnatelja :

Rudolf Tomić, dipl.oecc